Predkladacia správa

Materiál „Memorandum o porozumení medzi vládou SR a spoločnosťou Truthheim Invest LLC“, ktorého vecným obsahom je návrh postupu a konkretizácia jednotlivých krokov riešenia dostavby a následnej prevádzky Novostavby Slovenského národného divadla“, predkladá minister kultúry SR a podpredseda vlády SR a minister hospodárstva SR s cieľom stanoviť konkrétne postupy, ktoré by mali byť použité v súvislosti s problematikou dostavby a prevádzkovania budovy Novostavby Slovenského národného divadla (ďalej len „SND“). 

Úlohou, riešiť nepriaznivú situáciu týkajúcu sa nedostatku finančných zdrojov nielen na dostavbu tejto niekoľkoročnej investičnej akcie, ale aj finančných zdrojov na jej ďalšiu prevádzku, bol ešte v decembri minulého roka poverený minister kultúry a následne po porade ekonomických ministrov v januári 2004 aj  podpredseda vlády SR a minister hospodárstva.   
Po zvážení všetkých alternatív, od dostavby a financovania výlučne štátom až po predaj a ďalšiu nezainteresovanosť zo strany štátu na doteraz vynaložené finančné prostriedky, bol za najvhodnejší zvolený navrhnutý postup, podľa ktorého bude dostavba SND financovaná z iných zdrojov, pričom zostane čiastočne zachovaný aj pôvodný účel využitia budovy. Dostavba tejto nehnuteľnosti bude zameraná na vytvorenie kultúrno - spoločenského a kongresového centra. Okrem pôvodného účelu využitia - organizovanie výlučne operných, divadelných a baletných predstavení - bude predmetná nehnuteľnosť využívaná aj na iné kultúrno – spoločenské aktivity vrátane rôznych kongresov,  pričom po jej kolaudácii a odovzdaní do užívania sa štát na jej ďalšej prevádzke bude podieľať len čiastočne. Najvhodnejším riešením pre realizáciu tohto zámeru je vytvorenie akciovej spoločnosti štátu za účasti súkromného investora. Táto alternatíva bola preto aj ďalej rozpracovaná na pracovných rokovaniach  medzi pracovnou skupinou ministerstva kultúry a ministerstva hospodárstva a spoločnosťou Truthheim Investment LLC (ďalej len „Truthheim“). 

Predkladaný materiál  rozpracováva jednotlivé kroky založenia akciovej spoločnosti prostredníctvom Slovenskej konsolidačnej a.s. a následného odpredaja 100% balíka akcií ministerstvu hospodárstva. Po realizácii týchto krokov vstúpi  spoločnosť Truthheim  ( s  finančným vkladom minimálne 20 mil. EUR) do vzniknutej akciovej spoločnosti štátu. Následné prerozdelenie hlasovacích práv bude v pomere 51 % MH SR a 49% spoločnosť Truthheim. Uvedená akciová spoločnosť založí dcérsku spoločnosť, ktorá bude správcom a prevádzkovateľom dokončenej nehnuteľnosti. Na základe uzatvorenia príslušných zmlúv budú stanovené podmienky ďalšieho využívania priestorov ako zo strany štátu tak aj zo strany iných subjektov.

Predkladaný materiál bol prerokovaný dňa 25.10. 2004 na porade ekonomických ministrov vlády SR. Na rokovanie vlády SR sa predkladá upravený v zmysle záverov tejto porady. Materiál nemá environmentálny dopad a nepredpokladá žiadny vplyv na zamestnanosť, má však predpokladaný dopad na štátny rozpočet v roku 2005 vo výške cca. 75 mil. Sk, čo predstavuje vysporiadanie  záväzku - žaloby -  vzťahujúceho sa k investičnej akcii za neplatné odstúpenie od zmluvy zo strany Ministerstva kultúry SR  s vrchným dodávateľom stavby v roku 1997.